CELEX: 62019TN0481
Language: fi
Date: 2019-07-08 00:00:00
Title: asia T-481/19: Kanne 8.7.2019 — Portigon v. SRB

9.9.2019   
            
            
               FI
            
            
               Euroopan unionin virallinen lehti
            
            
               C 305/59
            
         
      Kanne 8.7.2019 — Portigon v. SRB
      (asia T-481/19)
      (2019/C 305/70)
      Oikeudenkäyntikieli: saksa
      
         Asianosaiset
      
      
         Kantaja: Portigon AG (Düsseldorf, Saksa) (edustajat: asianajajat D. Bliesener, V. Jungkind ja F. Geber)
      
         Vastaaja: Yhteinen kriisinratkaisuneuvosto (SRB)
      
         Vaatimukset
      
      Kantaja vaatii unionin yleistä tuomioistuinta
      
                  —
               
               
                  kumoamaan yhteiseen kriisinratkaisurahastoon suoritettavien vuoden 2019 ennakollisten vakausmaksujen laskemisesta 16.4.2019 annetun vastaajan päätöksen (viite: SRB/ES/SRF/2019/10) kantajaa koskevilta osin
               
            
                  —
               
               
                  lykkäämään asian käsittelyä unionin yleisen tuomioistuimen työjärjestyksen 69 artiklan c ja d alakohdan nojalla siihen saakka, kunnes asioissa T-365/16, T-420/17 ja T-413/18 on annettu lopullinen ratkaisu tai niiden käsittely on muutoin päätetty
               
            
                  —
               
               
                  velvoittamaan vastaajan korvaamaan oikeudenkäyntikulut.
               
            
         Oikeudelliset perusteet ja pääasialliset perustelut
      
      Kanteensa tueksi kantaja vetoaa kahdeksaan kanneperusteeseen.
      
                  1.
               
               
                  Ensimmäinen kanneperuste, joka perustuu asetuksen (EU) N:o 806/2014 (1) 70 artiklan ensimmäisen, toisen ja kolmannen alakohdan rikkomiseen yhdessä täytäntöönpanoasetuksen (EU) 2015/81 (2) 8 artiklan 1 kohdan d alakohdan, direktiivin 2014/59/EU (3) 103 artiklan 7 kohdan ja SEUT 114 kanssa.
                  
                              —
                           
                           
                              Vastaaja asetti kantajalle virheellisesti vakausmaksun suoritusvelvollisuuden, sillä asetuksessa (EU) N:o 806/2014 ja direktiivissä 2014/59/EU ei aseteta vakausmaksun suoritusvelvollisuutta kriisinratkaisun kohteena oleville laitoksille. SEUT 114 artiklassa kielletään vakausmaksun periminen kantajan kaltaisilta laitoksilta.
                           
                        
                              —
                           
                           
                              Lainsäätäjä ei olisi saanut perustaa vakausmaksun suoritusvelvollisuutta SEUT 114 artiklaan sisämarkkinayhteyden puuttumisen vuoksi. Koko unionissa yhdenmukaistetulla vakausmaksusäännöstöllä ei helpoteta perusvapauksien käyttämistä eikä sillä korjata huomattavia kilpailunvääristymiä markkinoilta vetäytyneiden laitosten osalta.
                           
                        
                              —
                           
                           
                              Vastaaja asetti kantajalle virheellisesti vakausmaksun suoritusvelvollisuuden, sillä laitos ei ole riskialtis, kriisinratkaisu asetuksen (EU) 806/2014 nojalla on poissuljettu eikä laitoksella ole merkitystä rahoitusjärjestelmän vakauden kannalta.
                           
                        
                              —
                           
                           
                              Kantaja ei ole vuodesta 2012 lähtien harjoittanut enää mitään uutta liiketoimintaa ja on kriisinratkaisun kohteena komission tukipäätöksen johdosta. Pääosa kantajan jäljellä olevista veloista on vakuutena toiselle oikeudenhaltijalle.
                           
                        
                              —
                           
                           
                              Delegoidulla asetuksella (EU) 2015/63 (4) rikotaan SEUT 114 artiklaa ja direktiivin 2014/59/EU 103 artiklan 7 kohtaa, sillä kyse on vakausmaksun laskemisen keskeisestä osasta (SEUT 290 artiklan 1 kohdan toinen virke).
                           
                        
            
                  2.
               
               
                  Toinen kanneperuste, joka perustuu Euroopan unionin perusoikeuskirjan (jäljempänä perusoikeuskirja) 41 artiklan 2 kohdan c alakohdan rikkomiseen, sillä laskentamenettelyssä ei ole mahdollista esittää täysimääräisiä perusteluja riidanalaiselle päätökselle. Laskentaa ei voida soveltaa siltä osin kuin se perustuu delegoituun asetukseen (EU) 2015/63.
               
            
                  3.
               
               
                  Kolmas kanneperuste, joka perustuu perusoikeuskirjan 16 ja 20 artiklan rikkomiseen, sillä riidanalaisella päätöksellä loukataan yleistä yhdenvertaisuusperiaatetta kantajan erityistilanteen johdosta. Riidanalaisella päätöksellä puututaan lisäksi kohtuuttomasti kantajan vapauteen harjoittaa liiketoimintaa.
               
            
                  4.
               
               
                  Neljäs (toissijainen) kanneperuste: joka perustuu asetuksen (EU) N:o 806/2014 70 artiklan 6 kohtan rikkomiseen yhdessä delegoidun asetuksen (EU) 2015/63 5 artiklan 3 ja 4 kohdan kanssa, sillä vastaajan olisi pitänyt vakausmaksun suuruutta laskiessaan jättää merkityksellisten velkojen ulkopuolelle riskittömät velat.
               
            
                  5.
               
               
                  Viides (toissijainen) kanneperuste, joka perustuu asetuksen (EU) N:o 806/2014 70 artiklan 6 kohdan rikkomiseen yhdessä delegoidun asetuksen (EU) 2015/63 5 artiklan 3 ja 4 kohdan kanssa, sillä vastaaja laski kantajan vakausmaksun virheellisesti bruttoperusteisesti johdannaissopimusten osalta.
               
            
                  6.
               
               
                  Kuudes (toissijainen) kanneperuste: joka perustuu asetuksen (EU) N:o 806/2014 70 artiklan 6 kohtan rikkomiseen yhdessä delegoidun asetuksen (EU) 2015/63 6 artiklan 8 kohdan a alakohdan kanssa, sillä vastaaja teki virheen katsoessaan kantajan uudelleenjärjestelyn kohteena olevaksi laitokseksi.
               
            
                  7.
               
               
                  Seitsemäs kanneperuste, joka perustuu perusoikeuskirjan 41 artiklan 1 kohdan ja 2 kohdan a alakohdan rikkomiseen, sillä vastaajan olisi pitänyt kuulla kantajaa ennen riidanalaisen päätöksen antamista.
               
            
                  8.
               
               
                  Kahdeksas kanneperuste, joka perustuu perusoikeuskirjan 41 artiklan 1 kohdan ja 2 kohdan c alakohdan sekä SEUT 296 artiklan toisen kohdan rikkomiseen, sillä vastaaja ei perustellut riidanalaista päätöstä riittävästi.
               
            
         (1)  Yhdenmukaisten sääntöjen ja yhdenmukaisen menettelyn vahvistamisesta luottolaitosten ja tiettyjen sijoituspalveluyritysten kriisinratkaisua varten yhteisen kriisinratkaisumekanismin ja yhteisen kriisinratkaisurahaston puitteissa sekä asetuksen (EU) N:o 1093/2010 muuttamisesta 15.7.2014 annettu Euroopan parlamentin ja neuvoston asetus (EU) N:o. 806/2014 (EUVL 2014, L 225, s. 1).
      
         (2)  Euroopan parlamentin ja neuvoston asetuksen (EU) N:o 806/2014 yhdenmukaisista soveltamisedellytyksistä yhteiseen kriisinratkaisurahastoon suoritettavien ennakollisten vakausmaksujen osalta 19.12.2014 annettu neuvoston täytäntöönpanoasetus (EU) 2015/81 (EUVL 2015, L 15, s. 1).
      
         (3)  Luottolaitosten ja sijoituspalveluyritysten elvytys- ja kriisinratkaisukehyksestä sekä neuvoston direktiivin 82/891/ETY, Euroopan parlamentin ja neuvoston direktiivien 2001/24/EY, 2002/47/EY, 2004/25/EY, 2005/56/EY, 2007/36/EY, 2011/35/EU, 2012/30/EU ja 2013/36/EU ja asetusten (EU) N:o 1093/2010 ja (EU) N:o 648/2012 muuttamisesta 15.5.2014 annettu Euroopan parlamentin ja neuvoston direktiivi 2014/59/EU (EUVL 2014, L 173, s. 190).
      
         (4)  Euroopan parlamentin ja neuvoston direktiivin 2014/59/EU täydentämisestä kriisinratkaisun rahoitusjärjestelyihin etukäteen suoritettavien rahoitusosuuksien osalta 21.10.2014 annettu komission delegoitu asetus (EU) 2015/63 (EUVL 2015, L 11, s. 44).